b'\n_START_ARTICLE_\nCIK Fodbold\n_START_SECTION_\nKlubbens historie\n_START_PARAGRAPH_\nFodboldafdelingen og hele Christianshavn IK startede som en id\xc3\xa9 p\xc3\xa5 Store Volds legeplads. En r\xc3\xa6kke diskussioner om at starte en boldklub en sommeraften 1921 mellem syv lokale kondil\xc3\xb8bere ledte til at en fodboldklub blev stiftet den 1. oktober 1921 og dermed var den f\xc3\xb8rste afdeling i Christianshavns Idr\xc3\xa6ts Klub f\xc3\xb8dt. Den f\xc3\xb8rste bestyrelse blev stiftet med Samuel Nielsen som formand og "lange" Tom som kasserer, som endvidere fik deres pr\xc3\xa6st og Bl\xc3\xa5 Kors til at donere dem deres f\xc3\xb8rste aktiv, en fodbold._NEWLINE_Fodbolden var en l\xc3\xa6derbold med gummibl\xc3\xa6rer med en sn\xc3\xb8re ved hullet, hvor bl\xc3\xa6ren blev lagt ind, som efter meget brug ville miste cirkelformen og minde omm en rugbybold. Den f\xc3\xb8rste tid spillede man mellem tr\xc3\xa6erne p\xc3\xa5 Christianshavns Vold, men fra for\xc3\xa5ret 1922 fik CIK fast spilleplads bag brandstationen p\xc3\xa5 Kl\xc3\xb8vermarken (p\xc3\xa5 hj\xc3\xb8rnet af Kl\xc3\xb8vermarksvej og vejen ned til nyttehaverne), men omkl\xc3\xa6dningen skete i det fri ved fodboldbanen._NEWLINE_Christianshavns Boldklub (stiftet i 1919) fusionerede i 1926 med Christianshavn Idr\xc3\xa6ts Klub og fortsatte efterf\xc3\xb8lgende under CIKs navn. Klubben flyttede ind i det tidligere E. Nobels Tobaksfabrik i B\xc3\xa5dsmandsstr\xc3\xa6de i 1971, hvor klubben stadig har til huse. Dameafdelingen opstod allerede i 1947, men damefodbolden blev f\xc3\xb8rst introduceret i 1972 af Jens K. Jensen og Inger. Pigerne anvendte gymnastiksalene p\xc3\xa5 Christianshavns Skole til tr\xc3\xa6ning og spillede p\xc3\xa5 Kl\xc3\xb8vermarken om sommeren.'